**מילים  לשבת**

**שער הנגב - ערב שבת, י"ז באלול תשע"א, 16 בספטמבר 2011**

**שלום לחברות ולחברים,**

**וכך כתבתי השבוע אל שר הפנים:**

גם בשנת 2010 הצלחנו בדי עמל לשמור על איזון תקציבי ובעקבות כך זומנו השבוע אחר כבוד לטכס "פרס הניהול התקין" בראשותך. אך אבוי, (..) דווקא בשנה בה עלו באופן ניכר תקציבי משרד הפנים לרשויות, אנחנו מוצאים עצמנו כרשות היחידה ב"עוטף עזה" שלא רק שלא זכתה לסיוע נוסף, כמובטח מצידך, אלא אף קוצצה בדרמטיות.

למרות הקושי התקציבי הקשה בשנת 2011, אין לי כל כוונה לפרוץ את המסגרת הכספית. עם זאת, איני יכול שלא לחלוק עימך את אכזבתי הקשה מהעובדה, שבשנת 2011 עומדים לרשותי פחות משאבים מאשר היו לי בשנת 2010; זאת בשעה שהמציאות הביטחונית אינה משתפרת כלל ועיקר וצרכי הציבור שאני ממונה על רווחתו – רק הולכים וגדלים (..) אני שב ומפציר בך למצוא כל דרך בכדי לעצור את "ספינת השוטים" הזו, שאגב, תלווה אותנו גם בשנה הבאה.

**ארנב מול עזה**

ועידת החקלאות ברביבים הביאה אלינו את אביגדור ליברמן , מזה וציפי לבני, מזה. מזור לחקלאות המצטיינת שלנו, זו המאוימת תדיר על ידי גחמות הממשלה – לא הביאו הדיונים אבל תובנות על הקושי להסביר את עצמנו – למדנו בשפע.

לצד המאבק הארצי של הרפתנים, שסיכום הביניים לגביו מלמד על בלימת ההתקפה הפרועה וחסרת הפשר, מתקיים קרב נחוש שנמצא אף הוא על סדר היום של הממשלה - הקנסות במיליוני שקלים בגין מה שמכונה באטימות: חריגות החקלאים ב"עוטף עזה" בשימוש במי השפד"ן.

הציצו באתר מקומי, "מול עזה" שמו, ובו מצגת בנושא ההתעמרות בחקלאי קו העימות, שהפיק "הארנב" - תושב המרכז שהגיע לשדרותינו ושדותינו לפני שנים מספר: <http://www.moolaza.com/water.php> .

וכן, שימעו את סער ליבן מתראיינת ושרה את "232", השיר על החיים לאורך הכביש המרכזי שמתוח על פני כל הגזרה:   <http://www.moolaza.com/about.php>

**רדיו חזק**

נראה שהמחשב ושאר הפיתוחים האלקטרוניים, דוחקים את הרדיו הישן והטוב; אבל, אם מתעמקים בעניין, אפשר לגלות את זכויותיה של רשת האינטרנט בשימור החד פעמיות של גלי האתר.

אני ממליץ לכם, למשל, לגלוש לדף השידורים המוקלטים של רשת א':

<http://www.iba.org.il/aleph/aleph.aspx?type=aod> , למצוא את "אקדמיה באלף" של ברוך אסקרוב ולהאזין לשיחות שלו עם מוקי צור על 101 שנות קבוץ. השיחות ישמרו באתר - חודש ימים ובליבותיכם – ימים ארוכים.

באותו דף (בתוכנית "רדיו פתוח") תוכלו לשמוע, במהלך השבוע הבא, את השיחה שהוקלטה איתי ואשר תשודר מחר, ברשת א', בשעה 18:00.

**ראשון בירוק**

הבוקר חגגנו בכפר עזה עם הילדים, ההורים והצוות החינוכי של גן "רעים", הגן של אתי, אשר ציין את הכרתו כ"גן הירוק" הראשון בשער הנגב.

גן ירוק הוא מוסד חינוכי שהערכים הסביבתיים מוטמעים בערכיו: כבוד לזולת, לטבע ולסביבה; זיקה למקום ורצון לשמר, לשנות ולהשפיע על הסביבה; שמירה על הסביבה ומניעת עומסי פסולת וצפיפות; פעולות של ילדי הגן למען הסביבה, כגון שימוש בנייר ממוחזר ושימוש במתקני המחזור.

הצוות הכין והילדים יחוו תכנית עבודה שנתית המשלבת את נושאי החינוך הסביבתי, פעילות קהילתית סביבתית; הם יתנו ביטוי התנהגותי וחזותי לחינוך סביבתי באורח החיים של הגן.

בהנחיית מדור הגיל הרך שלנו, גנים נוספים בשער הנגב מצטרפים השנה למסלול ההכשרה של המשרד להגנת הסביבה ומשרד החינוך.

**עיניים שלנו**

הפאבלמנט בגבים ארח היום את תת אלוף יוסי בכר, מפקד אוגדת עזה, בן בארי ותושב הקבוץ.  הוא תאר את האויב, את כוחותינו ואת דעתו לגבי האינטרס של החמאס, שימו לב, שלא להבעיר כעת את השטח.

אגב שירות החיילות בצה"ל, האוגדונר התייחס לתפקיד התצפיתניות בגזרה:" הן מתבוננות במספר אמצעים במקביל, מכוונות כוחות בקשר, מעדכנות את מיקומי האויב במחשב וכותבות יומן אירועים; לפעמים הן גם יורות על האויב באמצעות שליטה מרחוק. הן חדות ומקצועניות; אין לי מלים לתאר את היכולות של הבנות ואת החשיבות העצומה שמונחת על הכתפיים שלהן. לא, בנים, לא מסוגלים לזה..."

**שבת שלום, אלון**

**אלון שוסטר**

 **נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)